Rekordbedrag vir ou paar tekkies betaal | Maroela Media
Nike "Moon Shoe" (Foto: AP Photo/Ted Shaffrey)
'n Versamelaar het Dinsdag meer as R6 miljoen vir 'n paar tekkies uit 1972 opgedok.
Die 1972 Nike Waffle Racing Flat "Moon Shoe", die laaste oorblywende lot in Sotheby's se veiling van Stadium Goods se "Ultimate Sneaker Collection", is tydens 'n aanlyn veiling vir $437 500 (net meer as R6 miljoen) verkoop. Dit is 'n nuwe wêreldrekord vir 'n paar tekkies.
Halina Loft, van Sotheby's se redakteurspan in New York, het gesê die paar tekkies is aan 'n versamelaar, Miles Nadal, verkoop. Hy het verlede week 99 lotte op 'n privaat veiling deur Sotheby's gekoop. Hy is van voornemens om die tekkies saam met sy versameling klassieke motors uit te stal by sy privaat museum in Toronto, Kanada.
Vriende, familie, liefdadigheidsorganisasies en ander kan op versoek die museum besoek.
Loft het gesê die verwagting was dat die paar Nike-tekkies vir $160 000 sou verkoop.
"Die Nike 'Moon Shoe' is een van die belangrikste artefakte in Nike se lang geskiedenis. Nike se medestigter en bekroonde afrigter van Oregon-Universiteit, Bill Bowerman, het die skoen vir die atlete by die 1972 Olimpiese-proewe ontwerp. Slegs 12 pare is gemaak en selfs minder bestaan vandag nog. Hierdie paar is die enigste paar van dié tekkies wat nooit gedra is nie," het Loft verduidelik.
"Die storie lui dat Bowerman geïnspireer is om die innoverende wafelsool te skep deur rubber op sy vrou se waffelpan te gooi en die eerste prototipe van dié sool te maak."
Nadal het verlede week aangebied om die volledige versameling van die seldsame tekkies te koop wat in die aanlyn veiling te koop aangebied is (100 lotte). Sotheby's en Stadium Goods het egter gekies om die betrokke paar Nike-tekkies deel te hou van die openbare veiling. Die aanlyn veiling was tot 23 Julie beskikbaar, soos oorspronklik geskeduleer.
Nadal was baie dankbaar dat hy die hoogste bod ingedien het. "Ek is opgewonde om die ikoniese Nike 'Moon Shoes' aan te skaf, een van die seldsaamste paar tekkies wat ooit vervaardig is," het hy gesê. "Dit is werklik 'n geskiedkundige artefak in sportgeskiedenis en popkultuur. Toe ek aanvanklik die 99 ander paar tekkies verlede week gekoop het, het ek geweet die paar Nikes moet deel bly van dié merkwaardige versameling. Ek is baie gelukkig met die uitslag."
Die vorige wêreldrekord vir 'n paar tekkies was $190 373 wat in 2017 verkoop is. Dié paar Converse-tekkies is gedra (en geteken) deur Michael Jordan in die basketbal-eindstryd tydens die 1984 Olimpiese Spele.
Klik hier om meer te lees oor hoe dié paar tekkies gemaak is.
Ek het 'n paar Grasshoppers in 1975 gekry – ek het hulle vanoggend weer aangetrek om buite te werk! Hulle is knap, maar hou nog!